ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2284/98

υποβολή: Sebastiano Musumeci (NI) προς το Συμβούλιο

(28 Ιουλίου 1998)

Θέμα: Κατάσταση έκτακτης ανάγκης λόγω λαθρομεταναστών στη Νότια Ιταλία και αθετήσεις της ιταλικής κυβέρνησης

Έχοντας υπόψη ότι κατά τις τελευταίες εβδομάδες το θλιβερό φαινόμενο των λαθραίων αποβάσεων στις ακτές της Νότιας Ιταλίας προσέλαβε ανησυχητικές διαστάσεις; λαμβάνοντας υπόψη ότι μόνο στη Σικελία, μόλις σε μία εβδομάδα, αναχαιτίσθηκαν εκατοντάδες πολιτών από αφρικανικές χώρες που στρατολογήθηκαν από πραγματικές οργανώσεις ειδικευμένες στην παράνομη κυκλοφορία μεταξύ των δύο ακτών της Μεσογείου; έχοντας υπόψη την ένοχη αδυναμία των ιταλικών κυβερνητικών αρχών που δεν φρόντισαν να προετοιμάσουν συγκεκριμένες πρωτοβουλίες για να αντιμετωπισθεί η ανεξέλεγκτη πλέον ροή μεταναστών, η πλειοψηφία των οποίων, παρακάμπτοντας κάθε αστυνομικό και υγειονομικό έλεγχο κατορθώνει να φθάσει σε άλλα κράτη μέλη προοριζόμενη έτσι σε μία ζωή ταλαιπωρίας και εκμετάλλευσης μεταξύ άλλων και εκ μέρους εγκληματικών οργανώσεων; έχοντας υπόψη ότι η ιταλική κυβέρνηση αθέτησε με την ανεκτική της πολιτική τις δεσμεύσεις που ανέλαβε με την κύρωση της Συνθήκης του Σένγκεν θέτοντας έτσι σε κίνδυνο τη δημόσια τάξη και ασφάλεια στην Ιταλία και στην υπόλοιπη Ένωση;

δεν θεωρεί το Συμβούλιο ότι πρέπει να παρέμβει λίαν επειγόντως στην ιταλική κυβέρνηση για να της υπενθυμίσει ότι πρέπει να τηρήσει τις υποχρεώσεις που ανέλαβε και σε περίπτωση αθέτησης να προσφύγει και σε αυτό ακόμη το Ευρωπαϊκό Δικαστήριο;

Απάντηση

(19 Οκτωβρίου 1998)

Το ερώτημα που θέτει ο αξιότιμος κ. Βουλευτής άπτεται της εφαρμογής της Συμφωνίας του Σένγκεν και, συνεπώς, δεν εμπίπτει στην αρμοδιότητα του Συμβουλίου.
ΓΡΑΠΤΗ ΕΡΩΤΗΣΗ E-2683/98

υποβολή: Gerhard Hager (NI) προς το Συμβούλιο

(1 Σεπτεμβρίου 1998)

Θέμα: Θέση σε ισχύ της Σύμβασης Europol

Πριν από την ανάληψη δράσης της Europol, η παρούσα Προεδρία αναμένει πολλά, ιδιαίτερα για την καταπολέμηση του οργανωμένου εγκλήματος. Η Europol πρέπει να διαδραματίσει κεντρικό ρόλο στην καταπολέμηση της διαμεθοριακής εγκληματικότητας. Ωστόσο, μέχρις ότου αρχίσει η λειτουργία της πρέπει να διευκρινιστούν πολυάριθμα ζητήματα.

Πότε υπολογίζεται ότι θα τεθεί σε ισχύ η Σύμβαση;

Πότε θα συσταθούν τελικά τα όργανα και θα μπορέσουν να αναλάβουν καθήκοντα;

Τι μέτρα έχουν μέχρι τώρα ληφθεί για να εκπληρωθούν οι υποχρεώσεις των εκτελεστικών μέτρων που διαλαμβάνει το άρθρο 45, παράγραφος 4 της Συνθήκης Europol και εντός ποιας προθεσμίας πρόκειται να ληφθούν νέα μέτρα;

Απάντηση

(22 Οκτωβρίου 1998)

Η Σύμβαση για την ίδρυση της Ευρωπαϊκής Αστυνομικής Υπηρεσίας (Σύμβαση "Europol") άρχισε να ισχύει την 1 Σεπτεμβρίου 1998. Την ίδια ημέρα πραγματοποιήθηκε η εναρκτήρια συνεδρίαση του Διοικητικού Συμβουλίου της "Europol". Οι λοιποί απαραίτητοι διορισμοί (διευθυντού, αναπληρωτού διευθυντού, οικονομικού ελεγκτού, μελών της επιτροπής προϋπολογισμού) θα πρέπει να διενεργηθούν το συντομότερο από το Διοικητικό Συμβούλιο ή τα κράτη μέλη. Για τον Οκτώβριο έχει επίσης προγραμματισθεί η εναρκτήρια σύνοδος της Κοινής Εποπτικής Αρχής.

Μεταξύ των κυριότερων προτεραιοτήτων της αυστριακής Προεδρίας περιλαμβάνεται η ταχύτερη δυνατή λήψη αποφάσεων για τα εννέα μέτρα που ορίζονται στο άρθρο 45 παρ. 4 της Σύμβασης "Europol", ώστε κατ' αυτόν τον τρόπο να εξασφαλισθεί η ταχεία έναρξη των δραστηριοτήτων της Εuropol.

Σχετικώς με τα εν λόγω εννέα μέτρα, τα περισσότερα εκ των οποίων έχουν εγκριθεί προσωρινώς από το Συμβούλιο και, στη συνέχεια, "παγώσει", θα ήταν δυνατόν να δηλωθούν τα εξής:

- οι διαδικασίες λήψης αποφάσεων για τα σχέδια κειμένων τα σχετικά με τα δικαιώματα και τις υποχρεώσεις των αξιωματικών συνδέσμων έναντι της Εuropol, τις εκτελεστικές διατάξεις για τα αρχεία δεδομένων, τον Κανονισμό Υπηρεσιακής Κατάστασης του Προσωπικού της Europol, τους κανόνες περί απορρήτου, τον δημοσιονομικό κανονισμό και τη συμφωνία περί της έδρας, άρχισαν κατά την εναρκτήρια συνεδρίαση του Διοικητικού Συμβουλίου, την 1 Σεπτεμβρίου 1998,

- έχουν κινηθεί οι εθνικές εργασίες κύρωσης του Πρωτοκόλλου περί Προνομίων και Ασυλιών της Europol, των μελών των οργάνων της, των αναπληρωτών διευθυντών και των υπαλλήλων της Europol, καθώς και η διαδικασία για τη σύναψη των συμφωνιών μεταξύ του Βασιλείου των Κάτω Χωρών και των άλλων κρατών μελών για τα Προνόμια και Ασυλίες των αξιωματικών συνδέσμων και των μελών οικογενείας τους,

- τέλος για τον εσωτερικό κανονισμό της Κοινής Εποπτικής Αρχής της Europol θα απαιτηθεί ομόφωνη απόφαση της Αρχής αυτής, και, εν συνεχεία, έγκρισή του από το Συμβούλιο.
ΓΡΑΠΤΗ ΕΡΩΤΗΣΗ E-2077/98

υποβολή: Roberta Angelilli (NI) προς την Επιτροπή

(7 Ιουλίου 1998)

Θέμα: Δικαίωμα του συνεταιρίζεσθαι των στρατιωτικών

Λαμβάνοντας υπόψη το ψήφισμα του Ευρωπαϊκού Κοινοβουλίου και την έκθεση της Επιτροπής Νομικών Θεμάτων και Δικαιωμάτων των Πολιτών (έγγραφο 1-387/83) σχετικά με το δικαίωμα του συνεταιρίζεσθαι των στρατιωτικών, καθώς και την Ετήσια Έκθεση του ΕΚ σχετικά με το δικαίωμα του συνεταιρίζεσθαι των στρατιωτικών (άρθρα 50-51) και τον σεβασμό των δικαιωμάτων του ανθρώπου στην Ευρωπαϊκή Κοινότητα η οποία κατετέθη στις 21/3/1997 συνοδευόμενη από το ψήφισμα που εγκρίθηκε στις 18/3/1997, όπου ζητείται για άλλη μία φορά η χορήγηση σινδικαλιστικών δικαιωμάτων και ελευθερίας της έκφρασης στις Ένοπλες Δυνάμεις.

Ερωτάται η Επιτροπή:

1. Το δικαίωμα των στρατιωτικών να ιδρύουν επαγγελματικές ενώσεις έχει γίνει δεκτό από όλα τα κράτη μέλη;

2. Η Ιταλία έχει ευθυγραμμισθεί με τη σχετική θέση που έχει υιοθετήσει η ΕΕ;

3. Υπάρχουν και εάν ναι ποια είναι τα απαραίτητα χαρακτηριστικά για τις επαγγελματικές ενώσεις των στρατιωτικών η λειτουργία των οποίων μπορεί να επιτραπεί εντός των κρατών μελών;

4. Μπορεί να παράσχει γενική άποψη επί του θέματος;

Απάντηση του κ. Flynn εξ ονόματος της Επιτροπής

(30 Σεπτεμβρίου 1998)

Το συνδικαλιστικό δικαίωμα δεν εμπίπτει στο πεδίο της Συνθήκης (άρθρο 137 της μελλοντικής Συνθήκης). Συνεπώς το θέμα του συνδικαλιστικού δικαιώματος των μελών των ενόπλων δυνάμεων εμπίπτει αποκλειστικά στην αρμοδιότητα των κρατών μελών.

Δυστυχώς οι πληροφορίες που ζητιούνται σχετικά με το ακριβές νομικό καθεστώς στα κράτη μέλη δεν είναι άμεσα διαθέσιμες. Ωστόσο, γενικά, το συνδικαλιστικό δικαίωμα των στρατιωτών υπόκειται σε περιορισμούς οι οποίοι προκύπτουν από την ίδια τη φύση των καθηκόντων τους.
ΓΡΑΠΤΗ ΕΡΩΤΗΣΗ E-2845/98

υποβολή: Roberta Angelilli (NI) προς την Επιτροπή

(28 Σεπτεμβρίου 1998)

Θέμα: Κίνδυνος ρύπανσης από αμίαντο

Στο κτίριο του Εθνικού Τυπογραφείου και Νομισματοκοπείου που βρίσκεται στη Ρώμη, οδός Salaria (όπου τυπώνεται και η ιταλική Εφημερίδα της Κυβερνήσεως) εργάζονται περίπου 1.500 άτομα με συνεχή παρουσία 24 ωρών το 24ωρο. Σε πολλές περιπτώσεις, κατά τη διάρκεια των προηγουμένων ετών, έγιναν καταγγελίες εκ μέρους των συνδικαλιστικών οργανώσεων για την κατάσταση κινδύνου που έχει προκύψει από τη χρήση αμιάντου κατά τη μόνωση των οροφών του κτιρίου (που πραγματοποιήθηκε στα τέλη της 10 Μαρτίου 1960). Κατόπιν αυτών των καταγγελιών και μιας παρέμβασης του εισαγγελέα, έλαβε χώρα πραγματογνωμοσύνη για τις εσωτερικές περιβαλλοντικές συνθήκες του κτιρίου. Ως αποτέλεσμα αυτής της πραγματογνωμοσύνης ήταν η διαπίστωση της παρουσίας αμιάντου ισοδύναμου με τιμή 10 έως 25 ινών ανά λίτρο, που υπερβαίνει κατά πολύ το μέγιστο που προβλέπει ο νόμος. Ωστόσο δεν υπήρξε πρόβλεψη για ανακατασκευή του εν θέματι κτιρίου.

Ούτως εχόντων των πραγμάτων ερωτάται η Επιτροπή:

1. εάν δε θεωρεί σκόπιμο να παρέμβει στις Ιταλικές Αρχές για να διαπιστώσει τη σημερινή κατάσταση του εν θέματι κτιρίου;

2. εάν δε θεωρεί στη δεδομένη περίπτωση ότι πρόκειται για παραβίαση των συνθηκών προστασίας των εργαζομένων στο χώρο εργασίας σε φανερή αντίθεση με τις κοινοτικές οδηγίες 83/477/ΕΟΚ(1) και 91/382/ΕΟΚ(2);

3. σε καταφατική περίπτωση, υπάρχει πρόθεση έναρξης διαδικασίας κατά του εθνικού τυπογραφείου και νομισματοκοπείου;

4. ζητείται να διατυπωθεί μία κρίση επί του θέματος.

Απάντηση του κ. Flynn εξ ονόματος της Επιτροπής

(6 Νοεμβρίου 1998)

Οι οδηγίες σχετικά με την προστασία των εργαζομένων που εκτίθενται στον αμίαντο τις οποίες μνημονεύει ο κ. βουλευτής, έχουν μεταφερθεί στο ιταλικό δίκαιο. Κάθε ερώτηση σχετικά με την εφαρμογή τους εμπίπτει στην αρμοδιότητα της ιταλικής υπηρεσίας που είναι φορτισμένη με τον έλεγχο και την επιτήρηση που ενδείκνυνται.

Ωστόσο, η Επιτροπή διαπιστώνει ότι το αποτέλεσμα των μετρήσεων της σκόνης το οποίο υποδεικνύεται μέσα στην ερώτηση, δεν δείχνει υπέρβαση των οριακών τιμών που περιλαμβάνονται στο άρθρο 8 της οδηγίας 83/477/ΕΟΚ του Συμβουλίου της 19 Σεπτεμβρίου 1983 περί της προστασίας των εργαζομένων από τους κινδύνους που συνδέονται με την έκθεση στον αμίαντο κατά την εργασία (δεύτερη ειδική οδηγία κατά την έννοια του άρθρου 8 της οδηγίας 90/1107/ΕΟΚ).

(1) ΕΕ L 263 της 24.5.1983, σελ. 25.

(2) ΕΕ L 206 της 29.7.1991, σελ. 16.
ΓΡΑΠΤΗ ΕΡΩΤΗΣΗ E-2500/98

υποβολή: Joaquín Sisó Cruellas (PPE) προς την Επιτροπή

(30 Ιουλίου 1998)

Θέμα: Ανορεξία και βουλιμία

Προσφάτως πραγματοποιήθηκε στην Ισπανία η δημόσια παρουσίαση του νεοιδρυθέντος Συνδέσμου για την καταπολέμηση της Ανορεξίας και της Βουλιμίας (ACAB), ο οποίος κάλεσε τις διαφημιζόμενες επιχειρήσεις να σταματήσουν να χρησιμοποιούν στις διαφημίσεις τους ανέφικτα στερεότυπα και να τα αντικαταστήσουν με άλλα πρότυπα ώστε να αποφευχθεί η μίμηση των εν λόγω στερεοτύπων από τους νέους. Ο Σύνδεσμος απηύθυνε επίσης έκκληση να αυξηθούν οι πόροι που διατίθενται για την αντιμετώπιση αυτών των παθήσεων. Σύμφωνα με στοιχεία που δόθηκαν στη δημοσιότητα, ο αριθμός των ιατρικών εξετάσεων όσον αφορά την ανορεξία και τη βουλιμία αυξάνεται ετησίως στην Ισπανία κατά 20 %, ενώ θύματα αυτών των ανωμαλιών είναι κατά πλειονότητα τα κορίτσια.

Δοθέντος ότι η ανορεξία και η βουλιμία σημειώνουν ολοένα και μεγαλύτερη εξάπλωση, προσβάλλοντας ιδιαίτερα τα άτομα νεαράς ηλικίας, έχει αναληφθεί από την Ευρωπαϊκή Ένωση κάποια πρωτοβουλία για την αντιμετώπιση αυτών των παθήσεων;

Απάντηση του κ. Flynn εξ ονόματος της Επιτροπής

(20 Οκτωβρίου 1998)

Η Επιτροπή συμμερίζεται τις ανησυχίες του αξιότιμου βουλευτή σχετικά με τον αυξανόμενο αριθμό των ατόμων - ιδίως κοριτσιών - που πάσχουν από ανορεξία ή βουλιμία στην Ισπανία και στην Κοινότητα γενικότερα.

Το πρόγραμμα δράσης της Κοινότητας για την προαγωγή, ενημέρωση, διαπαιδαγώγηση και κατάρτιση σε θέματα υγείας(1) καλύπτει αυτό το σημαντικό ζήτημα δημόσιας υγείας, και το πρόγραμμα εργασίας για το 1998 ορίζει ότι "θα δοθεί προσοχή στο θέμα του σωματικού βάρους ως ευρείας έννοιας που επηρεάζει την ευεξία των ατόμων, καθώς και στις διατροφικές διαταραχές και στα άλλα προβλήματα που συνδέονται με την εικόνα του σώματος".

Η Επιτροπή επί του παρόντος χρηματοδοτεί δύο σχέδια που συνδέονται με την πρόληψη των διατροφικών διαταραχών. Το ένα διερευνά τη συχνότητα και την κατανομή των υποκλινικών διατροφικών διαταραχών σε έξι ευρωπαϊκές χώρες προκειμένου να αναπτυχθούν μέτρα πρόληψης για τις ενλόγω διαταραχές. Το δεύτερο αποσκοπεί στη βελτίωση των γνώσεων σχετικά με την ασθένεια αυτή, στη δημιουργία βάσης δεδομένων για τα ειδικευμένα κέντρα και σελίδας στο Ιnternet, και στη διοργάνωση διάσκεψης σε ευρωπαϊκό επίπεδο για τη διάδοση των αποτελεσμάτων.

(1) Απόφαση 645/96/ΕΚ -ΕΕ L 95 της 16.4.1996.
ΓΡΑΠΤΗ ΕΡΩΤΗΣΗ P-2238/98

υποβολή: Mihail Papayannakis (GUE/NGL) προς την Επιτροπή

(10 Ιουλίου 1998)

Θέμα: Πυρκαιές στην Ελλάδα και Σικελία

Δεδομένου του έκτακτου χαρακτήρα της κατάστασης που δημιουργήθηκε στην Ελλάδα και τη Σικελία από τις πρόσφατες πυρκαιές (αρχές Ιουλίου), ερωτάται η Επιτροπή:

1. εάν είναι διατεθειμένη να παράσχει έκτακτη επείγουσα βοήθεια στις πληγείσες περιοχές, μεταξύ άλλων, βάσει του Κανονισμού (ΕΟΚ) 4256/88, ο οποίος προβλέπει τη λήψη μέτρων αποκατάστασης σε περίπτωση φυσικών καταστροφών,

2. σε τί στάδιο βρίσκεται η υλοποίηση του εθνικού κτηματολογίου στην Ελλάδα, και πού κατά τη γνώμη της οφείλονται οι λόγοι της βραδείας υλοποίησής του,

3. εάν οι αρμόδιες ελληνικές αρχές της υπέβαλαν πριν την 1η Νοεμβρίου (άρθρο 4 του Κανονισμού 2158/92), τα σχέδια ή προγράμματά τους που αποσκοπούν στη βελτίωση της πυροπροστασίας των δασών, και ποιά ήταν αυτά για το τρέχον έτος, και

4. εάν έχει χρηματοδοτήσει αναδασώσεις στην Ελλάδα κατά την τελευταία πενταετία, ποιάς εκτάσεως και σε ποιές περιοχές;

Απάντηση του κ. Fischler εξ ονόματος της Επιτροπής

(21 Σεπτεμβρίου 1998)

Η Επιτροπή δεν διαθέτει συμπληρωματικά χρηματοδοτικά μέσα ώστε να μπορεί να παρέμβει υπέρ των πληγεισών περιοχών. Ωστόσο, με ένα αναπρογραμματισμό των δράσεων εντός του κοινοτικού πλαισίου στήριξης, θα μπορούσαν να χορηγηθούν πιστώσεις, μετά από πρόταση των ελληνικών αρχών, για προγράμματα που είναι επιλέξιμα σάυτό το πλαίσιο.

Όσον αφορά την εφαρμογή του εθνικού κτηματολογίου στην Ελλάδα, η Επιτροπή είχε ήδη την ευκαιρία να εξηγήσει ότι η καθυστερημένη έναρξη των σχετικών εργασιών οφειλόταν στο ότι έπρεπε να δημιουργηθεί προηγουμένως το αναγκαίο νομικό πλαίσιο καθώς και η οργανωτική δομή για το εν λόγω κτηματολόγιο (ΑΕ Κτηματολόγιο).

Όσον αφορά τις κοινοτικές δράσεις στον τομέα της προστασίας των δασών, κατά τη διάρκεια της περιόδου 1992 έως και του 1997 συμπεριλαμβανομένου, χορηγήθηκε συνδρομή ύψους 15,5 εκατ. ECU σε 16 ελληνικά έργα, τα οποία υποβλήθηκαν στο πλαίσιο του κανονισμού (ΕΟΚ) 2158/92 του Συμβουλίου, της 23ης Ιουλίου 1992, για την πυροπροστασία των κοινοτικών δασών, και των οποίων το συνολικό κόστος ανέρχεται σε 37,96 εκατ. ECU. Το 1998, σε μία πρώτη δόση, χορηγήθηκαν 2,03 εκατ. ECU για 11 έργα συνολικού κόστους 4,06 εκατ. ECU.

Η διαρκής μείωση του ποσού που διατίθεται για την πυροπροστασία των δασών στην Ευρώπη (23,5 εκατ. ECU το 1996, 16 Ιουλίου 1998), εκ μέρους των αρμόδιων για τον προϋπολογισμό αρχών, συνεπάγεται ότι η ζήτηση και, επομένως, οι ανάγκες υπερβαίνουν κατά πολύ τη δυνατότητα κοινοτικής συνδρομής στα έργα πυροπροστασίας.

Μετά από φυσικές καταστροφές, συγχρηματοδοτήθηκαν από το Ευρωπαϊκό Γεωργικό Ταμείο Προσανατολισμού και Εγγυήσεων δράσεις αναδάσωσης κατά τη διάρκεια των τελευταίων ετών στην Ελλάδα. Ωστόσο, η έκθεση εφαρμογής δεν περιλαμβάνει τόσο αναλυτικά στοιχεία όσο αυτά τα οποία ζητά το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-2535/98

υποβολή: André Fourçans (PPE) προς το Συμβούλιο

(1 Σεπτεμβρίου 1998)

Θέμα: Λειτουργία των ευρωπαïκών χρηματοοικονομικών αγορών

Η καθιέρωση του ευρώ θα προκαλέσει μιά ολοένα και πληρέστερη ολοκλήρωση των ευρωπαϊκών χρηματοοικονομικών αγορών. Η πρόσφατη ανακοίνωση της συμφωνίας συνεργασίας των χρηματιστηρίων του Λονδίνου και της Φραγκφούρτης αποτελεί μία πρώτη απόδειξη.

Στο νέο πλαίσιο πλαίσιο που σταδιακά θα δημιουργηθεί, δεν φρονεί το Συμβούλιο ότι θα πρέπει να αναζητηθεί μία βαθύτερη εναρμόνιση των κανόνων λειτουργίας των ευρωπαϊκών χρηματοοικονομικών αγορών, ή μήπως θεωρεί ότι πρέπει να κινηθούμε προς την κατεύθυνση της δημιουργίας ενός ευρωπαϊκού οργάνου ελέγχου, ανάλογου προς την Security and Exchange Commission των Ηνωμένων Πολιτειών;

Απάντηση

(3 Νοεμβρίου 1998)

Υπενθυμίζεται ότι το Ευρωπαϊκό Συμβούλιο του Κάρντιφ του Ιουνίου του 1998 κάλεσε "την Επιτροπή να υποβάλει πλαίσιο δράσης κατά το Ευρωπαϊκό Συμβούλιο της Βιέννης για τη βελτίωση της ενιαίας αγοράς χρηματοοικονομικών υπηρεσιών, στο οποίο θα εξετάζεται συγκεκριμένα η αποτελεσματικότητα της εφαρμογής της υφιστάμενης νομοθεσίας και θα εντοπίζονται οι αδυναμίες που ενδεχομένως καθιστούν απαραίτητη μια τροποποίηση της νομοθεσίας".

Στο πνεύμα αυτό, η Επιτροπή υπέβαλε μόλις πρόταση οδηγίας του Κοινοβουλίου και του Συμβουλίου για την ανάληψη, την άσκηση και την προληπτική εποπτεία της δραστηριότητας επιχείρησης ηλεκτρονικού χρήματος.

Επί πλέον, βάσει του σχεδίου δράσης της υπέρ της ενιαίας αγοράς, η Επιτροπή υπέβαλε πολύ πρόσφατα δύο προτάσεις οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 85/611/ΕΟΚ σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ).

Επί του παρόντος, το Συμβούλιο δεν έχει λάβει άλλες προτάσεις της Επιτροπής όσον αφορά την ευρωπαϊκή εναρμόνιση στον τραπεζικό ή χρηματιστηριακό τομέα.
ΓΡΑΠΤΗ ΕΡΩΤΗΣΗ E-2328/98

υποβολή: Nikitas Kaklamanis (UPE) προς το Συμβούλιο

(28 Ιουλίου 1998)

Θέμα: Απρεπής συμπεριφορά και περίεργες τακτικές των αμερικανικών προξενικών αρχών στην ΕΕ

Πληθαίνουν επικίνδυνα τα κρούσματα απρεπούς συμπεριφοράς και υιοθέτησης περίεργων τακτικών από τις προξενικές αρχές των ΗΠΑ στα κράτη μέλη της ΕΕ. Πιο συγκεκριμένα, η αντιμετώπιση των υπηκόων κρατών μελών της Ένωσης είναι επιεικώς περιφρονητική (ακόμη και μέσα στο Προξενείο που φιλοξενείται στην "Πρωτεύουσα της Ευρώπης", τις Βρυξέλλες, και αλλού), εφαρμόζονται πρακτικές καθαρά εισπρακτικού χαρακτήρα (π.χ. η υποχρέωση πληρωμής μίνιμουμ 45 δολλαρίων για τη χορήγηση βίζας), ενώ και η ίδια η απόκτηση βίζας για επίσκεψη στις ΗΠΑ αποτελεί απαράδεκτο αναχρονισμό, και μειώνει τους Κοινοτικούς υπηκόους. Θα επιθυμούσα να πληροφορηθώ από το Συμβούλιο Υπουργών:

1. απαιτούν τα κράτη μέλη της Ένωσης τη χορήγηση βίζας στους Αμερικανούς που επιθυμούν να επισκεφθούν τις χώρες της ΕΕ;

2. πώς προτίθεται να αντιδράσει το Συμβούλιο Υπουργών στην αναχρονιστική και μειωτική για τους υπηκόους της Ένωσης υποχρέωση χορήγησης βίζας από τις αμερικανικές αρχές για επίσκεψη στις ΗΠΑ;

3. σε τι αποσκοπούν οι ερωτήσεις που υπάρχουν στα έντυπα χορήγησης βίζας του τύπου: "είσθε μέλος τρομοκρατικής οργάνωσης ή αρχηγός τρομοκρατικής οργάνωσης;" κλπ;

4. πώς σκοπεύει να καταστήσει σαφές το Συμβούλιο Υπουργών εξ ονόματος της ΕΕ στις αμερικανικές προξενικές αρχές που φιλοξενούνται σε κράτη μέλη της Ένωσης ότι θα πρέπει να συμπεριφέρονται έναντι των υπηκόων της με τον ίδιο τρόπο που και οι Κοινοτικές προξενικές αρχές αντιμετωπίζουν τους Αμερικανούς πολίτες;

Απάντηση

(22 Οκτωβρίου 1998)

Σε απάντηση του πρώτου ερωτήματος, το Συμβούλιο παραπέμπει το αξιότιμο μέλος του Ευρωπαϊκού Κοινοβουλίου στην ανακοίνωση της Επιτροπής στο πλαίσιο της εφαρμογής του κανονισμού (ΕΚ) αριθ. 2317 του Συμβουλίου της 25ης Σεπτεμβρίου 1995 για καθορισμό των τρίτων χωρών, οι κάτοικοι των οποίων πρέπει να διαθέτουν θεώρηση κατά την διέλευση των εξωτερικών συνόρων των κρατών μελών, που έχει δημοσιευθεί στην Επίσημη Εφημερίδα των Ευρωπαϊκών Κοινοτήτων C 101 της 3ης Απριλίου 1998.

Το Συμβούλιο δεν είναι αρμόδιο να απαντήσει στο δεύτερο, τρίτο και τέταρτο ερώτημα που έθεσε το αξιότιμο μέλος του Ευρωπαϊκού Κοινοβουλίου.
ΓΡΑΠΤΗ ΕΡΩΤΗΣΗ E-3259/98

υποβολή: Francisco Sanz Fernández (PSE) προς την Επιτροπή

(28 Οκτωβρίου 1998)

Θέμα: Πολιτισμός και εξωτερική συνεργασία

Μπορεί να προσδιορίσει η Επιτροπή τον αριθμό, το είδος και το μέγεθος των ενισχύσεων που δόθηκαν από το 1994 έως το 1998 στους τομείς του πολιτισμού, της εκπαίδευσης και της επιμόρφωσης στο πλαίσιο των συμφωνιών συνεργασίας με τις χώρες της Μεσογείου και τις χώρες της Λατινικής Αμερικής;

Απάντηση του κ. Marín εξ ονόματος της Επιτροπής

(24 Νοεμβρίου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-2397/98

υποβολή: Heidi Hautala (V) προς την Επιτροπή

(27 Ιουλίου 1998)

Θέμα: Θέση των μαιών στη Φινλανδία

Οι μαίες διαδραμάτιζαν ανέκαθεν σημαντικό ρόλο στη Φινλανδία όσον αφορά την πρόνοια για τις εγκύους και τις μητέρες. Τελευταίως, όμως, η πρακτική αυτή τείνει να εξαληφθεί δεδομένου ότι οι γυναίκες δεν παρακολουθούνται, πλέον, καθόλη τη διάρκεια της εγκυμοσύνης τους από μαία αλλά την συναντούν, πολλές φορές, για πρώτη φορά ολίγον προ του τοκετού. Στις μαίες δεν δίνεται η δυνατότητα να εργασθούν στα κέντρα παροχής συμβουλών στις μητέρες, γεγονός το οποίο περιορίζει τις ικανότητές τους εν σχέσει με την άσκηση του επαγγέλματός τους. Λόγω του εν ισχύει συστήματος κατανομής εγκύων και μητέρων στις μαίες, ορισμένες απ' αυτές έχουν τη δυνατότητα να ασχοληθούν με ελάχιστες μόνο περιπτώσεις εγκύων ετησίως. Ως εκ τούτου, η διατήρηση των επαγγελματικών τους ικανοτήτων τίθεται σε κίνδυνο με αποτέλεσμα να καταστεί δυσχερέστερος ο εντοπισμός περιπτώσεων προβληματικών ή ακόμη και επικινδύνων εγκυμοσυνών.

Οι φοιτητές μαιευτικής δεν διδάσκονται το μάθημα της φροντίδας των εγκύων από μαίες. Κατά συνέπεια, η οδηγία 80/155/ΕΟΚ(1) δεν ισχύει στη Φινλανδία. Ποια μέτρα προτίθεται να λάβει η Επιτροπή αφενός για την εξάλειψη των προαναφερθέντων προβλημάτων και, αφετέρου, για να διασφαλισθεί και στη Φινλανδία η τήρηση των διατάξεων της οδηγίας 80/155/ΕΟΚ;

Απάντηση του κ. Monti εξ ονόματος της Επιτροπής

(22 Σεπτεμβρίου 1998)

Η Επιτροπή δεν γνωρίζει τα προβλήματα που αναφέρει το Αξιότιμο Μέλος. Ωστόσο, τα εν λόγω προβλήματα δεν φαίνεται να παραβαίνουν την οδηγία 80/155/ΕΟΚ του Συμβουλίου, της 21ης Ιανουαρίου 1980, περί του συντονισμού των νομοθετικών, κανονιστικών και διοικητικών διατάξεων που αφορούν την ανάληψη και άσκηση των δραστηριοτήτων της μαίας.

Πράγματι, όσον αφορά το γεγονός ότι η εκπαίδευση των φοιτητών μαιευτικής δεν ανατίθεται, στη Φινλανδία, σε μαίες, η οδηγία 80/155/ΕΟΚ δεν προσδιορίζει ποια επαγγελματίες πρέπει να είναι υπεύθυνη για την εκπαίδευση των φοιτητών μαιευτικής. Κατά συνέπεια, το θέμα αυτό εμπίπτει στην αποκλειστική αρμοδιότητα του ενδιαφερόμενου κράτους μέλους.

Και τα άλλα προβλήματα που αναφέρει το Αξιότιμο Μέλος δεν φαίνεται να αντιβαίνουν στην οδηγία 80/155/ΕΟΚ, στο μέτρο που αυτή δεν αναθέτει στις μαίες το μονοπώλιο της άσκησης των δραστηριοτήτων που απαριθμούνται στο άρθρο 4.

(1) ΕΕ L 33 της 11.2.1980, σελ. 8.
ΓΡΑΠΤΗ ΕΡΩΤΗΣΗ E-2180/98

υποβολή: Ben Fayot (PSE) προς την Επιτροπή

(10 Ιουλίου 1998)

Θέμα: Ειδικοί φόροι κατανάλωσης στο κρασί

Οι επαγγελματίες του κλάδου του οίνου έχουν εκφράσει την ανησυχία τους για το σχέδιο της Επιτροπής να εισαγάγει ειδικούς φόρους κατανάλωσης για το κρασί.

Είναι σαφές ότι το θέμα αυτό επανέρχεται τακτικά στην πολιτική συζήτηση.

Για τον λόγο αυτό ο υπογράφων επιθυμεί να πληροφορηθεί μήπως έχουν ανακύψει νέα στοιχεία που δικαιολογούν την επανεξέταση του θέματος, και ποιές ακριβώς είναι οι προθέσεις της Επιτροπής ως προς το θέμα αυτό.

Ειδικότερα, μήπως μπορεί η Επιτροπή να προβάλει αδιάσειστη απόδειξη ότι το καθεστώς του μηδενικού συντελεστή για τους ειδικούς φόρους κατανάλωσης, που εφαρμόζεται σε όλες τις χώρες που παράγουν κρασί, οδηγεί σε νόθευση του ανταγωνισμού σε σχέση με άλλα ποτά;

Απάντηση του κ. Monti εξ ονόματος της Επιτροπής

(5 Οκτωβρίου 1998)

Βάσει του άρθρου 8 της οδηγίας 92/84/ΕΟΚ του Συμβουλίου της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη(1), η Επιτροπή υποβάλλει ανά διετία στο Συμβούλιο και το Κοινοβούλιο έκθεση επί της εφαρμογής των ελάχιστων φορολογικών συντελεστών στα αλκοολούχα ποτά. Ήδη η εν λόγω έκθεση συντάσσεται, αν και δεν έχει αποφασισθεί το οριστικό της περιεχόμενο.

Ωστόσο, το Αξιότιμο Μέλος οφείλει να παραδεχθεί ότι στην έκθεση δεν μπορεί να μην περιληφθεί το ζήτημα της διατήρησης του ελάχιστου συντελεστή για το κρασί στο μηδέν. Επιπλέον, κατ' επιταγήν του άρθρου 8, η έκθεση θα καλύψει και το ζήτημα του ανταγωνισμού μεταξύ των διαφόρων κατηγοριών αλκοολούχων ποτών.

(1) ΕΕ L 316 της 31.10.1992.
91998E2115

ΓΡΑΠΤΗ ΕΡΩΤΗΣΗ αρ θ. 2115/98 του Glenys KINNOCK προς την Επ τροπή. Κοινοτικές επιδοτήσεις στα κρασιά και γεωργική μεταρρύθμιση



Επίσημη Εφημερίδα αριθ. C 096 της 08/04/1999 σ. 0039